projecte-aina/catalan_government_crawling huggingface dataset:
En total va aconseguir sostreure uns 3.600 euros en metàl·lic i joies per valor de 18.000 euros.
L'arrestat, que acumula 35 antecedents per fets similars, mostrava un grau de violència i agressivitat molt elevat per endur-se el botí
Agents de la Policia de la Generalitat- Mossos d'Esquadra de la Unitat d'Investigació de la comissaria de l'Eixample de Barcelona i de la Unitat Central d'Atracaments van detenir, el 22 de setembre, un home de 49 anys i de nacionalitat espanyola com a presumpte autor de tres robatoris amb violència i intimidació a dues entitats bancàries i a una joieria que es trobaven a les rodalies de la plaça Espanya de Barcelona.
El dia 2 de setembre un individu va accedir a l'oficina bancària i va agafar per l'esquena a una treballadora de l'entitat i va amenaçar-la amb una arma de foc si no li donava els diners.
Un cop amb els diners, també va sostreure dos anells d'or de la treballadora.
El dia 4 de setembre, l'autor va entrar, juntament amb una altra persona, a la joiera, va donar un cop al cap a una treballadora i la va empènyer amb força contra la caixa forta, mentre l'altre autor agafava joies de l'aparador.
També van endur-se diners en efectiu.
Finalment, el dia 14 de setembre es va produir un altre atracament en una entitat bancària en què l'autor va amenaçar els treballadors amb una navalla i va obligar a una de les treballadores a treure diners del caixer.
A banda d'això també va sostreure els diners en efectiu que les treballadores tenien als seus moneders.
Gràcies al testimoni d'una de les víctimes de l'atracament a la joieria, que va tenir lloc el 4 de setembre, els investigadors van aconseguir una empremta que es corresponia amb la de la persona detinguda.
A partir d'aquest indici, i atenent al modus operandi fet servir i a les imatges de les càmeres de seguretat dels establiments, s'ha aconseguit atribuir els robatoris a les entitats bancàries que van tenir lloc els dies 2 i 14 de setembre.
El dia 22 de setembre els Mossos d'Esquadra van detenir al presumpte autor, el qual va passar a disposició judicial i el jutge va decretar l'ingrés a presó.
En total va aconseguir sostreure uns 3.600 euros en metàl·lic i 91 joies de plata i or per un valor de venda d'uns 18.000 euros.
El detingut, que mostrava un grau de violència i agressivitat molt elevada, acumula 35 antecedents, la majoria dels quals relacionats amb robatoris amb violència.
Barcelona, 26 de setembre de 2020
Agents de la Policia de la Generalitat- Mossos d'Esquadra de la Unitat d'Investigació de la comissaria de l'Eixample van detenir a Barcelona el passat 22 de setembre un home de nacionalitat marroquina i de 34 anys, com a presumpte autor de set robatoris amb força a diversos establiments del districte.
La investigació va arrencar a finals del mes de juliol quan els mossos van tenir coneixement d'un robatori amb força en una botiga d'alimentació del districte de l'Eixample de Barcelona.
Posteriorment, i només amb quatre dies de diferència, durant la primera quinzena d'agost els agents van constatar quatre robatoris més a establiments comercials amb un modus operandi similar.
En tots els casos els fets tenien un denominador comú: un home jove que accedia a comerços mitjançant el forçament de les persianes dels locals i que aprofitava moments de molt poca afluència a la via pública per accedir-hi i per tant amb menys vianants que el poguessin identificar.
L'objectiu principal de l'autor eren les diferents caixes enregistradores o productes que sostraient-los podia obtenir un benefici econòmic.
En la majoria dels fets, s'emportava diners en efectiu, aparells electrònics com telèfons mòbils, tauletes, impressores o begudes alcohòliques, entre d'altres.
El passat dilluns 21 de setembre els mossos van tenir constància de dos robatoris consumats més a l'Eixample en els quals l'autor accedia als comerços forçant el vidre de l'entrada sostraient diners i productes alimentaris.
Les diverses gestions fet pels investigadors i amb l'anàlisi de les càmeres de seguretat realitzat, van permetre la localització i detenció del lladre el dimarts 22 de setembre i corroborar que el detingut era el presumpte autor dels set robatoris al districte en menys d'un mes.
El detingut, que acumula més de 40 antecedents, també se'l relaciona amb quatre robatoris amb força més a establiments comercials i un robatori amb violència comesos durant els darrers mesos a la ciutat de Barcelona pels quals tenia pendent quatre ordres de crida i cerca.
La detenció del presumpte autor dels diversos robatoris amb força s'emmarca en el context del dispositiu TREMALL actiu a la ciutat de Barcelona.
Cal recordar que aquest Pla Operatiu pretén augmentar la percepció de seguretat ciutadana, detenir els autors que cometen reiteradament fets delictius i impedir la introducció en el mercat il·lícit de productes sostrets.
El detingut va passar a disposició judicial aquest divendres i va ingressar a presó.
Barcelona, 27 de setembre de 2020
Les dues agressions es van cometre al barri de Bellvitge i en dos dies seguits.
En el moment de la detenció portava la mateixa roba que els dies que va cometre les dues agressions
Agents de la Policia de la Generalitat - Mossos d'Esquadra de la Unitat d'Investigació de la comissaria de l'Hospitalet de Llobregat van detenir, el dijous 24 de setembre, un home de nacionalitat índia, de 27 anys, com a presumpte autor de dos delictes d'agressions sexuals al barri de Bellvitge, a l'Hospitalet de Llobregat.
La investigació es va iniciar el 19 de setembre quan els investigadors van tenir coneixement d'una agressió sexual a una menor d'edat, al migdia i a la via pública, al municipi de l'Hospitalet de Llobregat.
La jove havia patit tocaments per part d'un home que havia fugit del lloc en veure un grup de joves que acudien en el seu auxili.
Al dia següent, l'autor de l'agressió va intimidar una altra menor amb un ganivet, i va intentar portar-la a una zona apartada, però la jove va aconseguir marxar corrents del lloc.
Gràcies a les gestions d'investigació i la informació facilitada per testimonis, els agents van aconseguir identificar i detenir, el 24 de setembre, un home com a presumpte autor de les dues agressions sexuals.
Cal esmentar que l'arrestat en el moment de la seva detenció portava la mateixa roba que els dies que va cometre les dues agressions.
El detingut va passar a disposició judicial i el jutge instructor va decretar el seu ingrés a presó.
El jove utilitzava un ganivet de grans dimensions per amenaçar els treballadors i s'emportava els diners de la caixa enregistradora.
A banda, l'arrestat tenia dos requeriments judicials pendents
Agents de la Policia de la Generalitat - Mossos d'Esquadra de la comissaria de Mataró van detenir el 22 de setembre un home de 45 anys, nacionalitat espanyola i veí de Mataró, com a presumpte autor de cinc robatoris violents en establiments de Mataró, dos dels quals farmàcies.
El 18 de setembre pels volts de les 21:00 hores una botiga d'alimentació va patir un robatori amb violència i intimidació.
L'autor va apropar-se al taulell mentre exhibia un ganivet de grans dimensions a la dependenta i li va demanar els diners de la caixa enregistradora.
El fet que diversos treballadors del supermercat s'apropessin a la línia de caixa en aquell moment, va fer que el lladre desistís de consumar el robatori i va fugir.
Els investigadors, a partir de la informació obtinguda del robatori, van relacionar el robatori amb un home que tenia antecedents anteriors per fets similars.
A més, els agents van vincular-lo amb quatre fets més que s'havien produït el mateix mes de setembre.
Els quatre robatoris violents seguien el mateix modus operandi i la descripció de l'autor també era coincident.
El primer fet va succeir l'1 de setembre en un altre comerç d'alimentació de Mataró; el 12 de setembre van robar de la mateixa manera en un establiment de drogueria; el mateix 18 de setembre l'arrestat va robar dos establiments més, un a les 15:00 h i l'altre a les 21.45, dues farmàcies en les quals el detingut va amenaçar els treballadors amb la navalla que usava sempre.
L'home va ser detingut el 22 de setembre pels cinc robatoris i per dos requeriments judicials que tenia pendents.
El 24 de setembre el detingut va passar a disposició del jutjat de guàrdia de Mataró que va decretar el seu ingrés a presó.
Granollers, 29 de setembre de 2020
Accions que es duen a terme en resposta a persones, organismes, institucions o terceres parts que requereixen a la Policia de la Generalitat-Mossos d'Esquadra.
Accions de comunicació i difusió de la Policia de la Generalitat-Mossos d'Esquadra.
Podeu consultar o ampliar la terminologia mitjançant els diccionaris i recursos en línia.
L'actualització de les dades en el portal pot variar en funció del termini d'introducció de la informació en els sistemes policials i del procés de generació dels diferents fitxers que s'han de publicar en el web, els quals han de complir amb unes característiques determinades per ser considerades dades obertes.
En general el termini d'actualització estimat és d'un o dos mesos a partir de la finalització del termini d'introducció de dades en els sistemes d'informació policial (mensual, trimestral o anual); aquests terminis poden augmentar en aquells conjunts de dades que requereixen de la intervenció de serveis externs a la Direcció General de la Policia.
Cal tenir en compte que la modificació de la normativa vigent o la variació dels indicadors poden produir diferències en la presentació o la classificació de les dades al llarg de diferents períodes.
Els agents van intervenir més de cinc quilograms de substància estupefaent llesta per a la seva distribució al mercat negre
Agents de la Policia de la Generalitat - Mossos d'Esquadra de la Unitat d'Investigació de la comissaria de l'Hospitalet de Llobregat i de la Guàrdia Urbana de l'Hospitalet de Llobregat van desmantellar un cultiu de marihuana indoor ocult a un soterrani d'un antic local comercial, al barri de Pubilla Cases, i van detenir, el dilluns 28 de setembre, un home de nacionalitat espanyola, de 42 anys i veí del barri, com a presumpte autor d'un delicte de tràfic de drogues.
La investigació es va iniciar durant la quarta setmana del mes de setembre quan agents municipals van rebre queixes veïnals per l'existència d'olors, compatibles amb una plantació de marihuana, a un edifici del carrer Mina.
Els agents van realitzar diverses comprovacions i van aconseguir detectar que aquestes olors provenien de l'interior d'un local comercial en desús, una antiga ferreteria, i que al seu interior podia existir un cultiu indoor de marihuana.
Durant una inspecció conjunta dels dos cossos policials es va localitzar un soterrani al qual s'accedia a través d'una trapa al terra.
En aquest soterrani van localitzar restes de centenars de testos, una instal·lació de ventilació, il·luminació artificial i més de cinc quilograms de marihuana, en procés d'assecat i a punt de ser posada en circulació al mercat negre de tràfic de drogues.
Els investigadors calculen que el valor de les substàncies intervingudes hauria arribat fins als 28.000 euros en cas d'haver estat distribuïda al consumidor final.
Les gestions d'investigació van permetre als agents obtenir dades sobre les identitats de les persones que estaven a càrrec del cultiu.
Finalment, durant la darrera setmana de setembre, els investigadors van detenir un dels homes investigats, que va quedar en llibertat després de prestar declaració en dependències policials.
Sant Feliu de Llobregat, 30 de setembre de 2020
Al detingut se li atribueix el saqueig de més de 20 vehicles als barris de Collblanc i La Torrassa
Agents de la Policia de la Generalitat - Mossos d'Esquadra de la Unitat d'Investigació de la comissaria de l'Hospitalet de Llobregat van detenir, el dilluns 28 de setembre, un home de 35 anys, de nacionalitat equatoriana, per la presumpta comissió de vint-i-quatre robatoris amb força a vehicles estacionats, en aparcaments de finques comunitàries de la ciutat.
La investigació es va iniciar el darrer mes de juliol, quan els agents van tenir coneixement dels primers saquejos de vehicles, a aparcaments del barri de Collblanc.
Diversos propietaris de vehicles van trobar-los amb les portes o finestres forçades i, en la majoria dels casos, els havien sostret objectes de l'interior, com per exemple aparells electrònics i eines.
Es va donar el cas que algun dels aparcaments va ser violentat en més d'una ocasió.
Gràcies a les gestions d'investigació i de les gravacions de les càmeres de videovigilància, els investigadors van poder determinar que, en tots els casos, el presumpte autor dels fets era la mateixa persona.
Es tractava d'un home que duia una gorra per ocultar el rostre de les càmeres i que vestia una armilla de treball per tal de no aixecar sospites si algun veí se'l creuava de manera fortuïta en algun dels aparcaments.
Amb les informacions obtingudes es van establir dispositius policials en els barris afectats, tant per prevenir nous robatoris, com per obtenir noves informacions que portessin a identificar el sospitós.
Amb tots els elements dels que disposaven els investigadors, les sospites van centrar-se en un individu amb antecedents policials anteriors per altres robatoris.
Els investigadors van poder determinar que l'investigat no disposava d'un domicili fixe, però que residia de manera itinerant a l'Hospitalet de Llobregat i que venia al circuit del mercat negre ràpidament els objectes que sostreia de l'interior d'alguns vehicles per tal de no deixar rastre i evitar ser localitzat per la policia en possessió d'aquests.
Finalment, durant la darrera setmana de setembre una dotació policial, que realitzava un dels dispositius de vigilància al barri de Collblanc, va sorprendre l'investigat, in fraganti, en el moment en que acabava de cometre un nou robatori a un aparcament, en aquesta ocasió a la zona limítrof del barri de Les Corts de Barcelona, i davant les evidències van detenir-lo.
El detingut, amb quinze antecedents policials, va ser posat a disposició judicial i el jutge instructor va decretar la seva llibertat amb càrrecs.
Sant Feliu de Llobregat, 01 d'octubre de 2020
Agents de la policia de la Generalitat - Mossos d'Esquadra de l'Àrea Regional de Trànsit de Girona van denunciar penalment el passat 28 de setembre, un home de 45 anys, de nacionalitat espanyola i veí de la Bisbal d'Empordà (Baix Empordà), com a presumpte autor d'un delicte de falsificació de document públic.
Els fets van tenir lloc el passat dia 21 de setembre a l'estació de la ITV de Palamós on els tècnics es van adonar que el vehicle que inspeccionaven presentava un adhesiu i una fitxa tècnica amb irregularitats.
Concretament, al vehicle que s'estava inspeccionant li constava als arxius una ITV caducada del setembre 2019, mentre que a la fitxa tècnica i a l'adhesiu del parabrisa constava una inspecció superada el 2018 i vàlida fins el 2020.
Els agents del Grup de Recerca i Documentació de l'Àrea Regional de Trànsit de Girona van iniciar una investigació i van veure que tant l'adhesiu que portava el vehicle com el número d'inspecció tècnica de la fitxa del cotxe, corresponien a un altre vehicle i havien estat falsificats.
A més, els agents van comprovar que el conductor del turisme s'havia presentat a la estació de revisions el setembre 2019 i el seu cotxe no havia superat la inspecció tècnica de vehicles per sobrepassar les emissions de diòxid de carboni.
Per aquest motiu, els agents van obrir diligències penals al conductor com a presumpte autor d'un delicte de falsificació de document públic.
L'home va quedar citat i haurà de presentar-se davant del jutjat d'instrucció en funcions de guàrdia de la Bisbal d'Empordà, quan sigui requerit.
Arma de foc simulada utilitzada en l'atracament
Agents de la Policia de la Generalitat – Mossos d'Esquadra de la Unitat de Seguretat Ciutadana de la comissaria de Tarragona van detenir ahir un home de 56 anys, de nacionalitat espanyola i veí de Barcelona, com a presumpte autor d'un delicte de robatori amb intimidació, en grau de temptativa.
Els fets van ocórrer pels volts de 11.45 h quan els Mossos d'Esquadra van ser alertats que s'havia produït un atracament en una entitat bancària del carrer Lleida del centre de la ciutat
Segons el relat dels testimonis, l'atracador havia exhibit una arma de foc per intimidar la treballadora i reclamar-li els diners de la caixa.
Immediatament, diverses patrulles es van desplaçar al lloc dels fets i a les immediacions per tal de localitzar l'individu.
Pocs minuts més tard, gràcies a la col·laboració ciutadana que va alertar a les dotacions, els mossos van localitzar el sospitós caminant per uns carrers propers.
En l'escorcoll a l'arrestat, els agents van localitzar l'arma de foc que portava amagada dins dels pantalons, a la part posterior de l'esquena.
Gestions posteriors d'investigació van determinar que es tractava d'una arma de foc simulada.
Per tot això, la Divisió d'Investigació Criminal de la Regió Policial del Camp de Tarragona (DIC) s'ha fet càrrec del cas.
El detingut, amb nombrosos antecedents policials, passarà en les properes hores a disposició judicial al jutjat en funcions de guàrdia de Tarragona.
Amb la commemoració dels 300 anys d'història dels Mossos d'Esquadra volem fomentar la participació de tota la ciutadania en aquesta celebració i impulsar la creació artística a través de la pintura i la fotografia, plasmant aquelles imatges que evoquin i recreïn episodis històrics que representin el cos de Mossos d'Esquadra o altres aspectes que transmetin els seus principis ètics i valors cabdals.
(La informació que facilitem a continuació és a títol informatiu, consulteu les Bases del concurs per disposar de tots els detalls).
Fotografies sobre temàtica policial relacionada amb la PG-ME que reprodueixin o representin un fet o un aspecte del cos de Mossos d'Esquadra que destaqui i promogui els valors relacionats amb el cos.
Important: la presentació de la sol·licitud de participació en aquest concurs implica l'acceptació de les bases generals i específiques.
El termini d'admissió de les obres serà a partir de l'endemà de la publicació de la convocatòria dels concursos i fins al 31 de desembre (Resolució INT/3019/2019, de 8 de novembre).
RESOLUCIÓ INT/3019/2019, de 8 de novembre, per la qual s'obre la convocatòria dels concursos de fotografia i pintura per a la commemoració del Tricentenari del cos de Mossos d'Esquadra (ref. BDNS 481970)
Per participar cal que ompliu el formulari de la Intranet del cos de Mossos d'Esquadra.
Cal fer arribar una ampliació de cadascuna de l'obra o obres participants amb les característiques següents a la Comissaria General de Relacions Institucionals, Prevenció i Mediació (CGRIPM) seguint les indicacions següents:
Comissaria General de Relacions Institucionals, Prevenció i Mediació (CGRIPM)
L'import d'aquests premis estarà subjecte a les retencions legalment establertes.
El jurat podrà acordar l'atorgament de mencions especials.
Els premis es poden declarar deserts si la qualitat de les obres presentades no assoleix el nivell exigit pel jurat de cadascuna de les categories.
Cadascun dels criteris té un valor de fins a 10 punts i el còmput de tots es pondera sobre 10.
Atès l'objecte del concurs, l'acte de lliurament dels premis s'intentarà fer coincidir amb la data de finalització dels actes de commemoració del Tricentenari del cos de Mossos d'Esquadra.
En tot cas, el lloc i la data s'indicarà a la pàgina web de Mossos d'Esquadra.
D'acord amb la Llei orgànica 3/2018, de 5 de desembre, de protecció de dades personals i garantia dels drets digitals, les dades de caràcter personal han de ser tractades amb la finalitat de gestionar i tramitar les convocatòries que regulen aquestes bases d'acord amb els principis de seguretat i confidencialitat que estableix la normativa sobre protecció de dades.
Passa una bona estona i coneix com han estat els mossos i mosses al llarg de la història.
Aprèn i juga amb els Mossos d'Esquadra!
Podeu descarregar-vos les làmines per per pintar a la secció "Arxius per imprimir", a la dreta d'aquest apartat.
Podeu descarregar-vos les làmines per trobar les diferències a la secció "Arxius per imprimir", a la dreta d'aquest apartat.
Podeu descarregar-vos les làmines per per pintar i retallar a la secció "Arxius per imprimir", a la dreta d'aquest apartat.
La ciutadania té dret a participar en les tasques de seguretat i policia d'acord amb el nostre ordenament jurídic.
Aquesta participació es porta a terme mitjançant les organitzacions i les entitats ciutadanes i, de forma directa, mitjançant les enquestes, el sistema de suggeriments, felicitacions i queixes o les trucades als telèfons d'emergència o a les comissaries.
Aquests serveis estan descrits en relació amb les funcions sinó en relació a la prestació directa al ciutadà i sempre des d'una òptica ciutadana i no de l'estructura organitzativa de la Direcció General de la Policia.
Aquesta descripció esdevé clau a l'hora de definir els compromisos amb els ciutadans de la Carta de serveis.
El cos dels Mossos d'Esquadra té presència policial a tot Catalunya, dóna resposta a les demandes de seguretat o protecció de les persones i mobilitza els recursos assistencials necessaris per donar auxili i protecció a la ciutadania en situacions de risc o conflicte.
Amb l'arribada de la democràcia i el retorn de la Generalitat, la Policia de la Generalitat – Mossos d'Esquadra passa a dependre de nou del Govern de la Generalitat de Catalunya.
A partir de l'any 1982 i de l'aprovació de la Llei de creació de la policia autonòmica de la Generalitat de Catalunya el 1983, comença la fase d'expansió del cos. Però no és fins l'any 1994, amb l'aprovació de la Llei de la Policia de la Generalitat – Mossos d'Esquadra i els acords amb el Govern de l'Estat, que s'inicia el procés de desplegament territorial en substitució de les Forces i Cossos de seguretat de l'Estat, que culmina el novembre del 2008 amb el desplegament a les comarques de Tarragona.
L'article 164 de l'Estatut d'autonomia atorga a la Generalitat de Catalunya, en matèria de seguretat pública, el control i la vigilància del trànsit i concretament a la Policia de la Generalitat – Mossos d'Esquadra totes les funcions pròpies d'un cos de policia.
Alhora, l'article 132 estableix que la Generalitat té, en el territori de Catalunya, la competència exclusiva en emergències i protecció civil.
La Carta de serveis de la Policia de la Generalitat – Mossos d'Esquadra expressa la voluntat d'aquesta institució de treballar en el marc d'una política global de qualitat
La carta informa dels serveis que es presten, dels compromisos que s'adopten, de com es mesura la qualitat i de com s'hi pot col·laborar.
Amb les cartes de serveis, l'Administració de la Generalitat informa dels serveis que presta i es compromet respecte al seu nivell de prestació.
Així mateix, el Govern de la Generalitat fomenta la participació ciutadana a través d'enquestes d'opinió, bústies de queixes i suggeriments i altres formes de col·laboració.
El projecte d'elaboració de la Carta de serveis del cos de Mossos d'Esquadra pretén donar resposta al compromís adquirit pel conseller d'Interior, en compareixença parlamentària, en la qual situava la Carta de serveis de la Policia de la Generalitat - Mossos d'Esquadra com un dels deu punts prioritaris del Departament en matèria de seguretat.
Els treballs preparatoris de la carta van comportar la realització de millores en l'organització, com són la implantació del sistema de suggeriments, agraïments i queixes de la Policia de la Generalitat – Mossos d'Esquadra i la millora dels processos de les oficines d'Atenció Ciutadana de les comissaries, tots necessaris per a implementar amb èxit la Carta de serveis.